kardosdrur/scandi-wiki huggingface dataset:
Willis Tower

Willis Tower (før 16. juli 2009 Sears Tower), er USA's næst højeste bygning, den højeste bygning er nu One World Trade Center. Willis Tower er 447 meter høj og indeholder 108 etager. Bygningen blev opført i perioden 1970-1973, og var ved færdiggørelsen den højeste bygning i verden. Regnes tv-antennerne på taget med, når bygningen en højde af 527,3 meter. Bygningen blev designet af Bruce Graham og Fazlur Khan fra Skidmore, Owings, & Merrill. Den er beliggende i Chicago, Illinois.

Bygningen hed Sears Tower indtil 2009, hvor Willis Group fik muligheden for at omdøbe det som en del af deres lejeaftale for en del af kontorerne i bygningen.

Eksterne links 

 Willis Tower

Bygninger, konstruktioner og anlæg i Chicago
Skyskrabere i USA
Katolsk Orientering

Katolsk Orientering udgives af Det katolske bispedømme i Danmark som et blad, der regelmæssigt og vederlagsfrit skulle tilsendes alle katolske husstande i Danmark. Bortfaldet af portostøtte har dog medført, at oplaget har måttet reduceres fra ca. 16.000 til ca. 7.000. Bladet udkommer med 20 numre om året.

Ekstern henvisning
Katolsk Orientering

Romerskkatolske kirke i Danmark
Tidsskrifter fra Danmark
Roger Wolfe Kahn

Roger Wolfe Kahn (19. oktober 1907 i New Jersey – 12. juli 1962) var en amerikansk jazzmusiker, komponist og bandleader.

Han dannede sit eget orkester så tidligt som i 1923, et band, der i de følgende år hyrede så kendte navne som Joe Venuti, Eddie Lang, Artie Shaw, Jack Teagarden, Red Nichols og Gene Krupa.

Kahn var gift to gange, nemlig fra 1931-1933 og fra 1933 og frem til sin død.

Kildehenvisning 
 Solid!: Roger Wolfe Kahn

Jazzmusikere fra USA
Komponister fra USA
Eddie Cantor

Eddie Cantor, egentlig Israel Iskowitz (31. januar 1892 i New York City – 10. oktober 1964), var en amerikansk komiker, sanger, skuespiller og tekstforfatter, og blev fra 1920'erne og mere end 30 år frem én af USA's mest berømte og populære entertainere, ikke mindst på grund af sin udstråling, gode sangstemme og rullende øjne. Én af hans kendeste sange hed If You Knew Suzie. I 1930'erne optrådte han i sit eget radioprogram. Han blev gift i 1913 og fik fem børn. Cantor indspillede en lang række film og blev i 1956 hædret med en æres-Oscar.

Eksterne henvisninger 

 

Sangere fra USA
Skuespillere fra New York
Komikere fra USA
Psedonymer
Personer fra New York City
Jo Stafford

Jo Stafford (12. november 1917 i Californien – 16. juli 2008) var en amerikansk popsangerinde, hvis karriere spændte fra 1920'erne til 1960'erne. Hun var berømt for sin meget klare sangstemme og blev i sin tid betragtet som én af de bedste indenfor faget. Oprindelig ønskede hun at blive operasangerinde, men på grund af Depressionen opgav hun denne levevej og tilsluttede sig i stedet sanggruppen The Stafford Sisters sammen med sine to søstre Christine og Pauline.

Senere blev hun medlem af en anden sanggruppe, The Pied Pipers, som bestod af otte medlemmer og som bl.a. samarbejdede med Tommy Dorsey og Frank Sinatra.

Hun giftede sig i 1952 og fik to børn.

Eksterne henvisninger 

Sangere fra USA
Hollywood Walk of Fame
Poul Clemmensen

Poul Clemmensen (6. januar 1922 i København – 16. september 1998) var en dansk skuespiller.

Film 
 I kongens klær (1954)
 Der kom en dag (1955)
 Det lille hotel (1958)
 Mor skal giftes (1958)
 Pigen og pressefotografen (1963)
 Paradis retur (1964)
 Drenge (1977)
 Nyt legetøj (1977)
 Dansen med Regitze (1989)
 Jydekompagniet 3 (1989)
 Kærlighedens smerte (1992)

Noter

Eksterne henvisninger 
 
 

Personer fra København
Skuespillere fra Danmark
La Flèche Wallonne

La Flèche Wallonne er et cykelløb, og betyder direkte oversat Den vallonske pil. Det er en del af Pro Touren – selvom det tidligere ikke var en del af World Cup'en. Løbet startede 1936, hvor det var en del af Ardenner-weekenden.

Løbet har haft forskellige startbyer, men Charleroi har de senere år været startbyen for Flèche Wallonne. Løbet slutter (efter 1983) på stigningen i Huy (kendt som Mur de Huy), som har givet bjergspecialisterne en god chance for at tage sejren i Flèche Wallonne. Netop i 1983 vandt den femdobbelte Tour de France vinder Bernard Hinault på denne nye slutning. Slutningen på Flèche Wallonne var – ifølge løbsledelsen – tiltænkt den wallonske helt, Claude Criquielion. Han vandt da også i 1985.

Flèche Wallonne er et perfekt løb til etapeløbsryttere. Løbet har da også haft nogle "store" vinder; Eddy Merckx (1967, 1970 og 1972), Bernard Hinault (1979 og 1983), Moreno Argentin (1990, 1991 og 1994), Laurent Jalabert (1995 og 1997), Lance Armstrong (1996) og Alejandro Valverde (2006, 2014, 2015, 2016 og 2017).
Løbet har også haft sine danske vindere; Kim Andersen vandt Flèche Wallonne i 1984, og i 1998 kom Bo Hamburger øverst på podiet.

Vindere

Se også 
La Flèche Wallonne for kvinder

Eksterne henvisninger
Stadium Arcadium

Stadium Arcadium er et dobbeltalbum udgivet af den amerikanske funk-rock gruppe Red Hot Chili Peppers. Albummet blev udgivet den 5. maj 2006 og indeholder blandt andet tophittene "Dani Californica", "Tell Me Baby", "Snow ((Hey Oh))" samt "Charlie".

Albummet er også udgivet i deluxe udgave og LP version. Albummet, der tæller to cd'er – Mars og Jupiter – indeholder 28 sange.

Numre

Singler 

Disse singler er udgivet fra albumet:

 "Dani California" (1. maj 2006)
 "Tell Me Baby" (17. juli 2006)
 "Snow ((Hey Oh))" (20. november 2006)
 "Desecration Smile" (12. februar 2007)
 "Hump De Bump" (7. april 2007)

Produktion 
 Shane Jackson – Album fotograf
 Vlado Meller – Mastering (CD)
 Rick Rubin – (Producer)
 Andrew Scheps – (Lyd mixning)

Album fra 2006
Red Hot Chili Peppers-album
Dobbeltalbum
Ebbe Skovdahl

Ebbe Skovdahl (født 5. juli 1945, død 23. oktober 2020) var en dansk fodboldtræner. Han var også onkel til Brian og Michael Laudrup.

Spillerkarriere 
Fra barnsben var han aktiv fodboldspiller i Vanløse IF. I 1973 skiftede han dog klub til Brøndby IF, der lå i den daværende Danmarksserie for at støde til sin svoger Finn Laudrup, der netop var tiltrådt som spillende træner. Han nåede 89 kampe for klubben og afsluttede sin aktive karriere som anfører for holdet.

Trænerkarriere 
Første gang, han gjorde sig bemærket som træner, var, da han i 1982 rykkede Brønshøj Boldklub op i 1. division, der dengang var landets bedste række. I 1986 blev han for første gang træner i Brøndby IF, men allerede i juli 1987 forlod han klubben for at blive træner i den portugisiske storklub Benfica fra Lissabon. Han blev dog fyret efter et halvt år på trods af gode resultater.

Han vendte efterfølgende tilbage til Brøndby, men skiftede allerede i 1990 til Vejle Boldklub. I Vejle fik Skovdahl ansvaret for tidens nok mest stjernebesatte danske hold, der alene i angrebet talte navne som Preben Elkjær, Mark Strudal og Steen Thychosen. Det startede i fryd og gammen, da Skovdahl med ordene, " der dufter så dejligt af fodbold i Vejle", satte sig til rette i trænersædet i Nørreskoven. Men Skovdahl kunne ikke få de mange klassespillere til at fungere sammen. Eventyret endte med at Skovdahl blev fyret og Vejle Boldklub rykkede ned i 1. division samme år som klubben fejrede sit 100 års jubilæum.

Efter Morten Olsen blev fyret i Brøndby i 1992 blev Skovdahl hentet tilbage til Brøndby, hvor han blev træner for tredje gang. Det var han helt frem til 1999, hvor han søgte nye udfordringer i Aberdeen FC. I Skotland opnåede han nærmest kultstatus, fordi det lykkedes ham at redde klubben fra nedrykning. Aberdeen kom dog aldrig for alvor til at blande sig i ligaens top, og i 2003 valgte han at sige stop. 

Han vendte dernæst tilbage til Danmark og overtog i oktober trænersædet i Frem efter Ole Mørch. Her fortsatte han indtil december 2005, hvor han forlod klubben på grund af uoverensstemmelse omkring målsætningen.

I løbet af sin trænerkarriere lykkedes det Skovdahl at blive dansk mester med Brøndby IF 4 gange.

Referencer

Eksterne henvisninger 

Fodboldtrænere fra Brøndby IF
Fodboldspillere fra Danmark
Fodboldtrænere fra Vejle Boldklub
Personanalyse

En personanalyse – også kaldet persontest – måler en række personlighedstræk, hvor intelligensmålinger (IQ-tests, Intelligenstest) sjældent er med, da disse har deres egne tests. 

Personanalyser anvendes inden for mange områder: i forskningen, i psykiatrien, i militæret, i rekrutteringsfasen, til personlig udvikling, til teambuilding og meget mere. Formålet er, at få et forholdsvis standardiseret værktøj til bestemmelse af specifikke personlighedstræk på kortest mulig tid. Selve analysen kan være udformet på utallige måder og kvaliteterne er meget svingende.

Se også 
 Motivation

Psykologi
Sayn-Wittgenstein

Sayn-Wittgenstein var det fælles navn for en række små tyske stater i Det tysk-romerske Rige, fortrinsvis i Sauerland i grænseområdet mellem Hessen, Nordrhein-Westfalen og Rheinland-Pfalz. Statsoverhovederne var fyrstelige grever (rigsgrever). Omkring år 1800 blev et par af rigsgrevskaberne ophøjede til fyrstedømmer. I 1806 nedlagde Napoleon 1. de små wittgensteinske stater. Overhovederne for de tidligere regerende familier bevarede dog deres titler i adskillige generationer. Således var Prins Richards far Gustav Albrecht 5. (1907-1944) titulær fyrste zu Sayn-Wittgenstein-Berleburg. 

Prins Richards søster Tatiana (tidligere titulær landgrevinde af Hessen-Kassel) er et fremtrædende nuværende medlem af slægten Berleburg.

Rigsgrevskaber før år 1800 
 Sayn-Wittgenstein-Berleburg
 Sayn-Wittgenstein-Hohenstein
 Sayn-Wittgenstein-Sayn
 Sayn-Wittgenstein-Ludwigsburg
 Sayn-Wittgenstein-Karlsburg
 Sayn-Wittgenstein-Vallendar
 Sayn
 Sponheim-Sayn
 Sayn-Homburg
 Sayn-Altenkirchen
 Sayn-Wittgenstein-Hachenburg

Regerende grever af Sayn-Wittgenstein (1354 – 1607) 
 Engelbert I. Greve von Sayn-Homburg
 Salentin Greve von Sayn-Wittgenstein (1354 – 1384)
 Johann (1384 – 1427)
 Georg (1427 – 1469)
 Eberhard (1469 – 1494)
 Wilhelm I. (1494 – 1568)
 Ludwig I. (1568 – 1607)

Regerede grever af Sayn-Wittgenstein-Berleburg (1607 – 1792) 
 Georg (1607 – 1631)
 Ludwig Casimir (1631 – 1643)
 Georg Wilhelm (1643 – 1684)
 Ludwig Franz (1684 – 1694)
 Casimir (1694 – 1741)
 Ludwig Ferdinand (1741 – 1773)
 Christian Heinrich (1773 – 1792)

Regerende fyrster af Sayn-Wittgenstein-Berleburg (1792 – 1806) 
 Christian Henrich (1792 – 1800)
 Albert (1800 – 1806)

Stater nedlagt i 1806 
 Fystedømmet Sayn-Wittgenstein-Berleburg 
 Fyrstedømmet Sayn-Wittgenstein-Hohenstein
 Rigsgrevskabet Sayn-Wittgenstein-Karlsburg 
 RigsgrevskabetSayn-Wittgenstein-Ludwigsburg

Tysklands historie
Stater under Det tysk-romerske Rige
Tidligere tyske stater
Højadelsslægter fra Tyskland
Pernille Grumme

Pernille Grumme (født 24. oktober 1946) er en dansk skuespillerinde, som er uddannet fra Privatteatrenes Elevskole i 1968 og Statens Teaterskole i 1969. Hun har optrådt på flere scener, bl.a. Det Danske Teater, Svalegangen, Gladsaxe Teater og Boldhus Teatret, ligesom man på tv har set hende i serierne En by i provinsen, Strandvaskeren og TAXA.

Ved Europa-Parlamentsvalget 2019  stillede Pernille Grumme op for Folkebevægelsen mod EU, og fik 1174 personlige stemmer.

Film i udvalg 
 I morgen, min elskede – 1971
 Revolutionen i vandkanten – 1971
 Rektor på sengekanten – 1972
 Per – 1975
 Pas på ryggen, professor – 1977
 Koks i kulissen – 1983
 Bornholms stemme – 1999
 Manden som ikke ville dø – 1999

Referencer

Ekstern henvisning 
 

Skuespillere fra Danmark
Johan Cruyff

Hendrik Johannes Cruijff OON (25. april 1947 – 24. marts 2016), kendt som Johan Cruyff, var en fodboldtræner og en tidligere professionel fodboldspiller fra Holland. Han spillede for det hollandske landshold fra 1966 til 1978 og scorede 33 mål. 

Johan Cruyff anses som en af de mest anerkendte fodboldspillere i nyere tid.

Han var træner for sin barndomsklub Ajax Amsterdam fra 1986-1988 og for FC Barcelona fra 1988-1996. Begge klubber spillede han også for i sin aktive karriere.

Privatliv

Sygdom og død 
Cruyff døde af kræft torsdag den 24. marts 2016 i Barcelona.

Referencer

Eksterne henvisninger 

Personer fra Amsterdam
Fodboldspillere fra Holland
Fodboldtrænere fra Nederlandene
Fodboldspillere fra AFC Ajax
Fodboldspillere fra Feyenoord Rotterdam
Fodboldtrænere fra FC Barcelona
Deltagere ved verdensmesterskabet i fodbold 1974
Deltagere ved det europæiske mesterskab i fodbold 1976
Personer døde af kræft
Michelle Bjørn-Andersen

Michelle Bjørn-Andersen (født 10. august 1954 i Aarhus) er en dansk skuespillerinde, der er uddannet fra Skuespillerskolen ved Aarhus Teater i 1980.

Hun har optrådt på flere forskellige teatre, herunder Husets Teater og Folketeatret, samt medvirket i både Hjørring Revyen og Cirkusrevyen. På tv har man bl.a. kunnet se hende i serierne Landsbyen, Rejseholdet, Nikolaj og Julie og Ørnen. Hun har tillige lagt stemme til en række tegnefilm, samt teorimateriale/prøver for køreskoler.

Hun er mor til Nikolaj Bjørn-Andersen.

Udvalgt filmografi 
 Hodja fra Pjort – 1985
 Jydekompagniet − 1988
 Springflod – 1990
 Hjælp - Min datter vil giftes – 1993
 Cirkus Ildebrand − 1995
 Operation Cobra – 1995
 Besat – 1999
 Bornholms stemme – 1999
 At klappe med een hånd – 2001
 Til højre ved den gule hund – 2003
 Voksne mennesker – 2005
 Bølle Bob og Smukke Sally – 2005
 Max Pinlig – 2008

Tv-serier 
 Landsbyen – 1994-95
 Riget II – 1997
 Sommer – 2008
 Borgen – 2010-13

Dubbing 
 Justice League – Div. Roller
 Familien Flintstone – Betty Småsten
 Familien Jetson – Jane Jetson

Eksterne henvisninger 
 

Skuespillere fra Danmark
Tegnefilmsdubbere fra Danmark
Fat Tony

Fat Tony er en figur i den animerede tv-serie The Simpsons, der er leder af Springfields Mafia; desuden fjende af Homer.

Ifølge ham selv, så skulle hans knuste drømme være at blive pizzabager, lirekassemand og bygger af skæve tårn. I et afsnit får man opfattelsen af, at han har dræbt skoleinspektør Skinner, men han får sendt mistanken over på Bart, som derved er tæt på at blive anklaget for mord (Bart arbejder hos Fat Tony i det afsnit). Til sidst dukker Skinner dog op og fortæller, at han blot havde siddet fast i sin mors garage. Afsnittet hedder Bart The Murdererer.

Af Fat Tonys forbrydelser kan nævnes: Salg af rottemælk som komælk, samt forklæde fritter som pudler. Hans stemme bliver indtalt af Joe Mantegna.

Eksterne henvisninger 

Figurer i The Simpsons
Sideakkreditering

En sideakkreditering betegner, at en ambassadør er givet fuldmagt til at varetage udsenderstatens interesser i et land, hvor han ikke har sin bopæl. Især mindre lande som Danmark akkrediterer ofte deres ambassadører i flere lande. Ambassadøren må så med jævnlige mellemrum besøge de lande, hvor han er sideakkrediteret, for at opretholde kontakt med landets myndigheder.

Under det første besøg i et sideakkrediteret land afleverer ambassadøren sine akkreditiver til landets statsoverhoved på samme måde som en ambassadør, der er bosiddende i landet.

Der findes – også i den danske udenrigstjeneste – eksempler på, at en ambassadør varetager sine opgaver fra sin egen hovedstad og dermed ikke har bopæl i nogle af de lande, som han har ansvaret for. En sådan ambassadør betegnes som rejsende ambassadør.

Diplomati
Mesoamerikanske pyramider

En del forhistoriske mesoamerikanske kulturer har bygget pyramideformede strukturer.

Disse var sædvanligvis trinpyramider, med templer på toppen og de ligner mere mesopotamiens ziggurater end de ægyptiske pyramider. Der er mange pyramider i mesoamerika, f.eks. i Teotihuacán, Monte Albán og Uxmal i Mexico.

Den største pyramide i verden målt på rumfang er den store pyramide ved Cholula i Puebla, Mexico. Dens grundflade er 450*450 meter. Den er 66 meter høj.

Galleri

Se også 
 Kinesiske pyramider
 Ægyptens pyramider
 Nubiske pyramider
 Pyramiderne ved Güímar
 Bosniske pyramider (påståede forhistoriske 14.000 år gamle pyramider i Bosnien, der ifølge teorien skulle være bygget af Mayaerne, det teleporterede sig til Europa)

Eksterne henvisninger 

 Pyramids of Mexico 
 Pyramid Plan 

Forhistoriske stensætninger
Mesoamerika
Pyramider
Sideshow Bob

Robert Underdunk Terwilliger Jr., bedre kendt under sit kunstnernavn Sideshow Bob, er en fiktiv person i The Simpsons. Han bliver indtalt af Kelsey Grammer. 

Han er kendt for sine abnormt store fødder og hår, hvilket på det nærmeste giver ham et udseende af et palmetræ.

Oprindeligt var han Krusty the Klowns sidekick i børneserien Krusty The Clown Show og blev ofte fyret ud af en kanon. Dette fik ham til at hævne sig på Krusty ved at få ham beskyldt for et røveri. Bart Simpson fandt dog ud af, hvem den rigtige forbryder var og fik dermed den uskyldige klovn løsladt. Således blev Bart ærkefjende for Sideshow Bob.

Siden er manden blevet en forbryderisk galning med morderiske tendenser, men har endnu ikke formået rent faktisk at gennemføre et mord.

Efterfølgende har han valgt at flytte til den italienske region Toscana. Byen blev valgt mere eller mindre tilfældigt, da han først ville vælge et nyt sted ved at stikke en kniv i en globus. Men han var ikke tilfreds med valget – så han valgte bare Toscana.

I udlandet har giftet sig og desuden fået et barn, der slægter sin fars udseende ret meget på.

Under familien Simpsons ferie i byen var han blevet udnævnt til borgmester. Dette var dog kun indtil Lisa tilfældigvis passerede ham, men snublede og greb fat i Bobs tøj. Hun rev åbenbart så hårdt, at det røg af ham og afslørede hans amerikanske fangedragt, som han bar inde under. Epispoden førte til at hele hans familie nu er gået sammen i jagten på familien Simpson.

Eksterne henvisninger 

Figurer i The Simpsons
Traveling Wilburys


Traveling Wilburys var en supergruppe skabt af George Harrison (ex-Beatle) og Jeff Lynne (frontfigur i The Move, Idle Race og ELO). I begyndelsen var det en uformel gruppe bestående af Roy Orbison og Tom Petty, da de mødtes i Bob Dylans studie i Santa Monica, Californien, for at indspille et nummer til B-siden på Harrisons single "This is Love". Pladeselskabet mente dog at sangen ("Handle With Care") var for god til blot at blive udgivet som "fyld" på en single.

Musikerne nød så meget at arbejde sammen, at de besluttede sig for at lave et fælles album. Albummet blev skrevet og indspillet i løbet af kun 10 dage, da Dylan skulle på turné. Albummet blev udgivet i oktober 1988, og gruppens medlemmer optrådte under pseudonymer, som halvbrødre og sønner af "Charles Truscott Wilbury, Sr.". Musikmagasinet Rolling Stone udråbte pladen til at være blandt de hundrede bedste albums nogensinde. Roy Orbisons død (6. december 1988) forhindrede flere fuldtallige samarbejder; resten af gruppen fortsatte dog uden ham.

"Wilburys" var et slangudtryk, som Harrison og Lynne fandt på under indspilningen af Cloud Nine, og henviser til "nisser" i udstyret og indspilningsprocessen. Udtrykket blev igen brugt, da hele gruppen var samlet. Harrison foreslog "The Trembling Wilburys" (De Skælvende Wilbury'er) som gruppens navn, men de valgte "Traveling" (Rejsende) i stedet.

En velgørenhedssingle kaldet "Nobody's Child", som skulle gøre opmørksom på forældreløse børn i Rumænien, fulgte i starten af 1990. Et andet album (kaldet Volume 3 som et anerkendende nik til fans, der havde lavet en Volume 2 med tidlige miks fra studiet og alternative optagelser) blev udgivet i oktober 1990. Det blev dog ikke en lige så stor succes som sin forgænger.

Pr. januar 2006 går der stadig rygter, om at et tredje album er på vej, i spøg kaldet Vol. 5 på grund af George Harrisons død i 2001.

De to Traveling Wilburys-albums er ikke nemme at få fat i. Tom Petty har dog bekendtgjort i sin XM-radioudsendelse, at begge albums vil blive genudgivet i den nærmeste fremtid, med ekstranumre.

Traveling Wilburys på Volume 1 var:
 Nelson Wilbury – George Harrison
 Otis Wilbury – Jeff Lynne
 Lefty Wilbury – Roy Orbison
 Charlie T. Jnr. – Tom Petty
 Lucky Wilbury – Bob Dylan

Traveling Wilburys på Volume 3 var:
 Spike Wilbury – George Harrison
 Clayton Wilbury – Jeff Lynne
 Muddy Wilbury – Tom Petty
 Boo Wilbury – Bob Dylan

Diskografi

Studiealbum 
 1988: Traveling Wilburys Vol. 1
 1990: Traveling Wilburys Vol. 3
 2007: The Traveling Wilburys Collection

Singler 
 1988: "Handle With Care"
 1989: "End Of The Line"
 1990: "Nobody's Child"
 1990: "She's My Baby"
 1991: "Wilbury Twist"

Eksterne henvisninger 

 
 Fanside med foto, nyheder, klip og sangtekster 
 To blogs af den samme forfatter om Traveling Wilburys:  Wilbury Twist og  Traveling Wilburys
 Traveling Wilburys på VH1.com  

Rockgrupper fra USA
Musikgrupper fra 1988
Musikgrupper opløst i 1991
Udenrigstjenesten

Udenrigstjenesten betegner Udenrigsministeriet, ambassader, konsulater, missioner og handelskontorer under ét.

Diplomati
Eksekvatur

Efter udnævnelse af en konsul retter ambassaden i modtagerstaten henvendelse til modtagerstatens udenrigsministerium for at opnå anerkendelse, jf. Wienerkonventionen om konsulære relationer, hvorefter konsulen får adgang til at varetage sine opgaver ved en bemyndigelse fra modtagerstaten, der uanset i hvilken form bemyndigelsen foreligger, betegnes som eksekvatur. 

En stat, som afslår at meddele eksekvatur, er ikke forpligtet til at begrunde et sådant afslag over for udsenderstaten. 

Diplomati
Latinske vendinger
Udenrigsråd

Udenrigsråd er betegnelsen for de embedsmænd i Udenrigsministeriet, som står i spidsen for henholdsvis Nordgruppen, Sydgruppen og Danmarks Eksportråd. De er underlagt direktøren for Udenrigsministeriet. 

Til direktøren for Udenrigsministeriet refererer endvidere administrationschefen (chefen for Fællessekretariatet) og afdelingschefen for Borgerservice.

Diplomati
Titler
Udenrigsministeriet
Tatiana af Sayn-Wittgenstein-Berleburg

Prinsesse Tatiana til Sayn-Wittgenstein-Berleburg (Tatiana Louise Ursula Therese Elsa; født 31. juli 1940) er en tysk prinsesse fra fyrstehuset Sayn-Wittgenstein-Berleburg, der er datter af Fyrst Gustav Albrecht og Fyrstinde Margareta til Sayn-Wittgenstein-Berleburg. Fra 1964 til 1974 var hun gift med titulær landgreve Moritz af Hessen, der fra 1980 var familieoverhoved for Huset Hessen. Tatiana er søster til Prins Richard af Berleburg.

Biografi 

Prinsesse Tatiana blev født den 31. juli 1940 i Gießen i Hessen i Tyskland som fjerde barn og anden datter af prins Gustav Albrecht til Sayn-Wittgenstein-Berleburg (1907-1944) i hans ægteskab med den svenske grevinde Margareta Fouché d'Otrante, datter af den 6. Hertug d'Otrante. 

Hendes farfar, Richard (1882-1925), havde været den sidste fyrste af det mediatiserede tyske fyrstendømme Sayn-Wittgenstein-Berleburg. Han mistede dog sin titel, da monarkiet blev afskaffet i Tyskland ved Novemberrevolutionen i 1918. Uofficielt fortsatte brugen af fyrstetitlen dog, også efter 1918.

Prinsesse Tatianas far blev under Anden Verdenskrig meldt savnet under krigstjeneste i Rusland i sommeren 1944. Han blev dog først officielt erklæret død den 29. november 1969.

Ægteskab og børn 
Prinsesse Tatiana giftede sig den 1. juni (borgerligt) og den 3. juni 1964 (kirkeligt) i Kronberg im Taunus i Hessen med prins Moritz af Hessen-Kassel, ældste søn af prins Philipp af Hessen-Kassel og prinsesse Mafalda af Savoyen. Parret blev skilt i 1974.

I ægteskabet blev der født fire børn:

 Mafalda Margarethe, født i 1965 i Kiel, prinsesse af Hessen-Kassel, gift tre gange. Mafalda har børn med sine to sidste mænd. 
 Heinrich Donatus, født 1967 i Kiel, prins og fra 2013 landgreve af Hessen, gift.
 Elena Elisabeth Madeleine, født 1968 i Kiel, prinsesse af Hessen-Kassel, har en datter. 
 Philipp Robin, født i 1970 i Kiel, prins af Hessen-Kassel, gift.

Litteratur 

Huset Hessen-Kassel
Huset Sayn-Wittgenstein
Kongelige fra Tyskland